สต๊อกช็อต
สิ่งควรปฏิบัติหลังจากลงทุนกองทุนรวมไปแล้ว (จบ)
10 ส.ค. 2554

สิ่งควรปฏิบัติหลังจากลงทุนกองทุนรวมไปแล้ว (จบ)
โดย..แฟมิลี่ โนฮาว
โนฮาว : สวัสดีครับ สงกรานต์ไปเที่ยวไหน
ปูกะตอย : ไม่ได้ไปไหนจ้า กะนอนอ่านหนังสืออยู่บ้าน กลัวเปียก
โนฮาว : เหมือนกันเลย เอ่อเมื่อสัปดาห์ที่แล้วเราติดค้างอะไรกันอยู่นะ 
ปูกะตอย : อ้าว จำไม่ได้เหรอ ก็เรื่องเกี่ยวกับการลงทุนกองทุนรวมงัย ว่าเมื่อลงทุนไปแล้วจะทำตัวยังงัย
โนฮาว : โอเค งั้นขอต่อเลยนะ คือ เมื่อดู Performance แล้ว อยากให้ดูเรื่อง Portfolio Allocation เพราะว่านักลงทุนส่วนใหญ่จะมีการกระจายการลงทุน ดังนั้นต้องคอยติดตามว่าพอร์ตการลงทุนมีการเปลี่ยนแปลงไปมากน้อยแค่ไหน อย่างเช่น พอร์ตลงทุนเป็นแบบครึ่งต่อครึ่ง คือ ลงทุนกองทุนหุ้น 50% ลงทุนกองทุนตราสารหนี้ 50% แต่วันดีคืนดีกองทุนหุ้นสร้างผลตอบแทนอย่างมากขณะที่ผลตอบแทนกองทุนตราสารหนี้ปรับขึ้นเพียงเล็กน้อย หากดูโดยรวมแล้วน้ำหนักของพอร์ตลงทุนนี้จะไม่ได้เป็นแบบครึ่งต่อครึ่งแล้ว
ปูกะตอย : ทำงัยอ่ะ
โนฮาว : โดยน้ำหนักของพอร์ตลงทุนจะหนักไปทางกองทุนหุ้น พูดง่ายๆเงินลงทุนจะไปอยู่ในหุ้นค่อนข้างเยอะ อาจจะทำให้ความเสี่ยงสูงขึ้น และจะเสียหายหากตลาดหุ้นปรับลดลง ซึ่งวิธีการที่จะทำให้พอร์ตลงทุนกลับมาสมดุลกัน ก็ขายส่วนที่เป็นกำไรของกองทุนรวมหุ้น แล้วลงทุนกองทุนรวมตราสารหนี้ ถัดมาต้องดูว่ากองทุนรวมที่ลงทุนไปนั้นมีการปรับเปลี่ยนสไตล์การลงทุนหรือไม่ เพราะบางครั้งอาจจะมีการปรับเปลี่ยนการลงทุน เช่น จากที่เคยเน้นลงทุนหุ้นขนาดใหญ่ มาเป็นลงทุนในหุ้นขนาดกลางและเล็ก หรือเคยเน้นลงทุนในหุ้นกลุ่มพลังงาน ก็หันมาเน้นหุ้นกลุ่มธนาคารพาณิชย์ หากเป็นกองทุนรวมตราสารหนี้จากที่เคยเน้นการลงทุนในพันธบัตรรัฐบาล ก็เริ่มเน้นลงทุนหุ้นกู้มากขึ้น
ปูกะตอย : ต่อเลย
โนฮาว : ต้องดูว่า บลจ.นั้นๆ มีการเปลี่ยนแปลงอย่างมีนัยสำคัญหรือไม่ อย่างเช่น ผู้จัดการกองทุนลาออก ซึ่งอาจจะมีผลต่อสไตล์การลงทุนของกองทุนในอนาคต หรือมีผลต่อผลตอบแทนของกองทุนรวมก็ได้ ต่อมาต้องคอยติดตามเกี่ยวกับการเปลี่ยนแปลงของค่าธรรมเนียม เพราะในบางครั้งกองทุนรวมอาจจะมีการเปลี่ยนแปลงเรื่องการเก็บค่าธรรมเนียม ค่าบริหารกองทุน เช่น ผลประกอบการดีก็อาจจะเก็บค่าบริหารกองทุนเพิ่มขึ้น
ปูกะตอย : มีอีกมั้ย
โนฮาว : ข้อมูลที่ควรตรวจสอบดู สามารถดูได้ที่ Fund Face Sheet ของแต่ละกองทุนรวม ง่ายๆ ผมแนะนำให้เปิดเข้าไปดูในเว็บไซต์ของแต่ละ บลจ. เมื่อดูพอร์ตลงทุนเป็นรายไตรมาสแล้ว ในทุกๆ สิ้นปีก็ต้องมาดูกันอีกรอบ คล้ายๆ ว่าทุกๆ ปีคนเราก็ต้องตรวจสุขภาพ ซึ่งการลงทุนก็เหมือนกันว่าจะต้องตรวจสุขภาพทางการเงินกันทุกๆ ปี ว่าปีที่ผ่านมาสุขภาพการเงินเป็นอย่างไร ที่สำคัญจะต้องมีการเสียภาษีอีก ต้องดูว่าจะต้องเสียภาษีเท่าไร หรือสามาถนำไปหักลดหย่อนภาษีได้เท่าไร
ปูกะตอย : สุดยอดเลย แต่วันนี้ขอตัวไปทำธุระส่วนตัวก่อนนะ บ๊าย บาย